Dæmigerðir ferðamenn : Barnlausir Ameríkanar sem eyða 370 þúsundum 23. janúar 2012 16:06 Íslensk náttúra og menning drógu ferðamennina til landsins . Mynd / Pjetur Hinn dæmigerði erlendi sumarferðamaður eru tæplega fertug bandarísk hjón sem koma barnlaus í 10 daga frí , skoða Gullfoss og Geysi og kaupa vöru og þjónustu fyrir 370.000 kr . Og þau ætla að koma aftur , ef marka má niðurstöður könnunar sem Ferðamálastofa lét framkvæma síðasta sumr á meðal erlendra ferðamanna . Sagt er frá könnuninni á vef iðnaðarráðuneytisins í dag um leið og þess er getið að rúmlega 565 þúsund erlendir ferðamenn hafi heimsótt Ísland á síðasta ári . Þar er um að ræða 15,8 prósent fjölgun frá fyrra ári . „ Mikilvægi ferðaþjónustunnar fer stöðugt vaxandi fyrir samfélagið og hún er komin á bekk með sjávarútveginum og stóriðjunni þegar kemur að sköpun gjaldeyristekna , " segir ennfremur . „ Hjónin bandarísku ferðuðust á eigin vegum og þau notuðu netið til að afla sér upplýsinga um land og þjóð . Það var íslensk náttúra og menning öðru fremur sem dró þau hingað . Þau leigðu sér bílaleigubíl og gerðu víðreist m.a. um Suðurland og voru dugleg að fara í sund og náttúruböð , auk þess sem þau skoðuðu sýningar , fóru í hvalaskoðun og í útreiðartúr . Hjónin eru vel menntuð og með laun í góðu meðallagi og á ferðalaginu vörðu þau tæplega 370.000 kr. í alls kyns vöru og þjónustu , " segir einnig . „ Það er skemmst frá því að segja að þau voru mjög ánægð með ferðina og það sem stendur upp úr er náttúran , Bláa lónið , Reykjavík og íslensk gestrisni . Það kemur því ekki á óvart að þau stefna að því að koma aftur hingað til lands . Það er vel þess virði að gefa sér tíma til að glöggva sig á könnuninni til að fá fyllri mynd af því hverjir það eru sem velja Ísland sem áfangastað og fá um leið skilning á því eftir hverju þeir eru að sækjast og hvað þykir vel gert og hvaða þætti megi betrumbæta .